
In memoriam 


Qí 
Jaume Damians de 
Gelabert 


(1960 - 2008) 


El passat 8 de febrer després 
d'una llarga i terrible malaltia ens 
deixava en Jaume Damians, el 
Menda. Amic, company, estimulador 
d'idees i d'activitats. Parlar del 
Menda és parlar de la passió i impli- 
cació per les coses. Allò que feia era Jaume Damians (expedició Rep. Dominicana) 
fins al fons, l'espeleo, la biospeleo, els 
seus escarabats curculiònids, la informàtica, la Creu Roja i els serveis socials, la seva clara 
implicació política i social, la Societat d'Història Natural de les Balears, la seva família, el 
teatre,.. però tot amb el fil conductor de l'altruisme, el voler donar una mà a qui ho neces- 
sitàs. En Jaume naturalista impulsà de forma ferma l'estudi de la biospeleologia a les 
Balears. suscitant l'interès de joves biòlegs. La seva tasca està més que reflectida en treballs 
com els recollits a la bibliografia i campanyes d'exploració com "MINOR 87”, amb el seu 
amic Xavier Bellés, possiblement la primera campanya biospeleològica realitzada a les Illes 
Balears per no estrangers, per gent del país. Fruit d'aquesta passió per la biospeleo li fou 
dedicada. amb el seu nom de batalla, una espècie de crustaci troglobi: Superornatiremis 
mendai Jaume, 1997. 





Una semblança personal, molt personal 


La nostra coneixença és remunta a poc després d'haver acabat la carrera, vingué a la 
Universitat a fer un seminari, una mica improvisat i informal, sobre la fauna cavernícola (la 
bioespeleologia) de les Illes Balears i el seu origen. Fou una xerrada amb un entusiasme 
inusitat. ni en Racovitza ho hagués fet tan bé. A partir d'aquí establirem una relació que per- 

duraria al pas del temps. A rel d'aquesta primera presa de contacte amb el món de la 
biospeleologia i de la mà d'en Joan Pons i seva vaig conèixer l'ambient de la Federació 
Balear d'Espeleo. En Jaume també, essent una persona jove, era un dels veterans, instructor 
d'espeleo i cap del grup de rescat de la Federació. Amb els seus consells i la seva experièn- 
cia anàrem a explorar algunes de les cavitats més conegudes i amb importància biospele- 
ològica: la cova de na Boixa (Felanitx), la cova de can Sion (Pollença), cova de sa Cometa 
des Morts (Escorca), cova de sa Gleda (Manacor), cova de s'Algar (Artà) i moltes, moltes 
altres. 

El meu primer treball a una revista científica el vaig fer amb ell, al número 17 (1992) 
de la revista ENDINS, i tot fou gràcies a l'empenta i constant estímul d'en Jaume. La meva 
tesi versava sobre biogeografia i taxonomia de les aranyes, i de seguida, vaig tenir sobre la 
taula els pots de la seva col:lecció particular corresponent a aquest grup taxonòmic. Junts 
estudiarem altres grups com els molluscs terrestres o aspectes tan peculiars com fou el 
transsecte de la cova de sa Cometa dels Morts per constatar la presència de grups d'espècies 
troglòfiles i troglòbies. O una revisió sobre el coneixement de la biospeleologia a Mallorca, 
en un especial ENDINS 20 (1995). També ens ensenyà els secrets dels organismes que viuen 
el Medi Subterrani Superficial (MSS), ambient que avui en dia és ben poc conegut i explo- 
rat. Amb ell posàrem trampes a distints indrets de Mallorca, algunes d'elles, tan ben camu- 
flades que ni nosaltres mateixos fórem capaços de recuperar-les. Els escarabats, els col-lèm- 
bols, els àcars edàfics deuen estar menjant l'ésquer, entrant i sortint del tub que teníem que 
recollir. 

Amb altres companys també vàrem compartir expedicions científiques: a l'arxipèlag 
de Cabrera i a la República Dominicana. Tan a una banda com a l'altra en Jaume feia de 
recol'lector de material biològic, de tot el que se movia per terra. A més a més, a la Rep. 
Dominicana, a la zona càrstica propera a la llacuna d'Oviedo, feia les topografies de totes 
les cavitats. Algunes de les seves topografies resten inèdites o inacabades, també algunes de 
les Balears. Moltes vegades m'insistia en que una de les topografies que tenia més il-lusió 
en acabar era la de la cova de la Cella o de la Trapa allà a on podem trobar una de les 
colònies més importants de virots Puffinus mauretanicus, teníem que anar amb el nostre 
comú amic M. McMinn. Doncs, queda pendent una visita per concloure-la. Benvolgut 
Jaume, benvolgut Menda, queden tantes coses pendents... 

La implicació i complicitat amb la Junta de la Societat d'Història Natural de les 
Balears fou total. Els projecte museístic de la Societat, la reunificació de col-leccions, acti- 
vació de les bases de dades, actualització de la web de la Societat,... Tot seguint la seva vol- 
untat, na Gusi, la seva dona, en Bernat, en Jordi i en Xavier, els seus fills, feren acte de 
donació a la Societat de tot el material biològic que va anar arreplegant al llarg de la seva 
trajectòria com a naturalista i biospeleòleg. No et preocupis que cuidarem i donarem un bon 
ús al que enteníem com a projecte museístic. De fet, part d'aquest material s'està inventari- 
ant, ja està en estudi i prest se veuran publicats resultats. 

Les reunions a la seu del Estudi General Lul-lià de la Societat tenien una especial ale- 
gria amb ell i amb altres membres de la Junta. Junts compartírem sopars amb "ses nines" de 
la Societat: amb na Margalida Llabrés, amb n'Aina Carbonell, amb na Natàlia Llorente 
Nosti, també membres d'una activa Junta, feien unes tertúlies extraordinàriament divertides 
1 irrepetibles. 

Un jove Jaume Damians i el seu amic 


Joan Pons. 

Amb la malaltia al cos, era present a les assemblees i al sopar anual de la Societat, 
donant idees, però també criticant a la junta sobre aspectes que encara no havíem sabut 
resoldre. Un d'ells, el principal, era referent al retorn de la col-lecció Joan Pons Moyà a la 
Societat. En aquests moments ja es conserven totes el material que no són restes vertebrades 
fòssils (Mollusca -actuals i fòssils-, peixos, bibliografia, i altres restes diversos). 

El seu darrer emilio fou terrible per a mi, tot saben de com s'estaven desenvolupant 
les coses. Amb llàgrimes en els ulls, mesos abans, em comentà que no volia morir sense que 
la col-lecció del Xoni estàs allà a on volia, una col-lecció d'una persona, d'un amic unifica- 
da tot seguint les seves darreres voluntats. 


Asunto: Xoni 

De: jdamiansg(dono.com 
Responder a: jdamiansgí(vono.com 
Fecha: 22/01/2008 10:09 

A: guillemx.pons(duib.es 


Supòs que ja saps com està la cole del Xoni ?. diguem coses. 


Aquesta fou l'única vegada que el vaig enganar, “la col-lecció ja és a casa, no te preocupis”. 
El missatge ja està dit. 


En Jaume Damians està més mai amb nosaltres i en el cor de la gent que l'estimava. Sempre 
illusionat amb la publicació de la revista ENDINS o el Bolletí de la Societat d'Història 
Natural de les Balears. Les tertúlies dels dimarts a la Federació d'espeleo, a l'antic local del 
carrer Posada de Lluc o dels dilluns a la Societat al Lul-lià ambdues ara al nou local del car- 

Jaume Damians despenjants-se a un avenc i amb altres companys a la llacuna d'Oviedo (Rep. Dominicana). 


rer Margarida Xirgu. El Jaume està al nostres cors i al nostre pensament, fruit d'això és 
aquesta transcripció de la troballa d'un cap de setmana de febrer de les exploracions que se 
duen a terme a la cova del pas de Vallgornera... 


"Hola amics!. El dissabte van aconseguir una sèrie de descobertes que són dignes de men- 
cionar: a més de posar uns 400 m de fil-guia a partir de la sala de la Fadrina Vella (ja té 
nom) vam connectar amb unes guies nostres i fils prims que deuen partir del S de la sala 
Blanca. Després de tornar enrere vam rectificar i aconseguir enllaçar amb la sala d'en Joan 
Max (missió aconseguidal). La cosa no acaba aquí, com encara tenia uns 100 m de fil-guia 
al rodet vaig aficar-me a una galeria no massa ampla que parteix a la dreta de l'extrem de 
la galeria Joan Max i la cosa va anar eixamplant-se fins que quan ja se m'acabava el fil-guia 
vaig fermar 1 veure que a dalt semblava una sala amb aire. Després d'emprar el rodet aux- 
liar per sortir a la superfície, efectivament s'obria davant meu una enorme galeria aquàti- 
ca amb aire més gran que la Joan Max. Vaig fermar el rodet auxiliar a unes roques per seguir 
nedant per la superfície més de 100 m fins que es tornava a sifonar el pas. Davallant en ver- 
tical i donant llum amb el focus es veia una gran foscor que prossegueix sota les aigües en 
la mateixa direcció. La cova des Pas de Vallgornera segueix ben oberta. Per cert, el nom 
que hem pensat per a la nova sala aèria és Sala Jaume Damians com a reconeixement i en 
memòria del company espeleòleg que va finar el dia anterior a la troballa." 


Fins aviat 

Un divendres, 8 de febrer, el dia de la cloenda de les V Jornades de Medi Ambient de 
les Illes Balears, em donaren la maleida notícia, en Jaume ens deixava. Però el seus records, 
el seu humor, la seva rialla, la seva actitud crítica estarà sempre entre nosaltres. 


Guillem X. Pons 

